Maicon

Maicon Douglas Sisenando (sündinud 26. juulil 1981 Criciúmas) on Brasiilia jalgpallikoondise endine kaitsja.
Klubikarjäär.
Maicon debüteeris Belo Horizonte Cruzeiros 2001. aastal. 2002 ja 2003 tuli ta Minas Geraisi osariigi meistriks, 2003 viis ta Cruzeiro esimest korda klubi 1921 alanud ajaloo jooksul Brasiilia meistriks, samal aastal võideti Brasiilia karikas (4. korda Cruzeiro ajaloos).
2004 sõlmis ta lepingu AS Monacoga, kus mängis 2 hooaega.
2006–2012 mängis ta Milano Internazionales. Maicon võitis Serie A kolm korda järjest 2007–2009, lisaks võitis ta Itaalia superkarika 2006 ja 2009.
2012–2013 mängis Manchester Citys ja 2013–2016 AS Romas. Seejärel suundus ta tagasi Brasiiliasse. 2017. aastal mängis ta Brasiilia kõrgliigaklubi Avaí meeskonnas. 2018. aasta detsembris sõlmis ta aastase lepingu Brasiilia esiliigaklubiga Criciúma, kus ta noorena ka mänginud oli. 2020. aastal mängis ta Brasiilia tugevuselt neljanda liiga klubis Villa Nova Atlético Clube, 2021. aastal Itaalia tugevuselt neljanda liiga klubis Sona ja San Marino klubis Tre Penne.
Koondisekarjäär.
Brasiilia U-23 koondisse arvati Maicon 2003. aastal. Ta pidas sel aastal 5 sõprusmängu mitte-Ameerika koondistega, ühtki väravat ei löönud, aga Brasiilia sai 3 võitu ja 2 viiki. Järgmisel aastal toimus OM-valikturniir, kus Maicon mängis 7 kohtumist ja lõi 1 värava Paraguay vastu. Brasiilia jäi Argentina ja Paraguay järel kolmandaks, olümpiamängudele saadeti kaks paremat meeskonda. Otsustav, viimane kohtumine, milleks oli kordusmäng Paraguayga, oli ainus, kus Maicon ei osalenud, ja selle Brasiilia kaotas 0:1. Viik oleks olümpiale viinud.
Täiskasvanute koondises debüteeris Maicon 13. juulil 2003 CONCACAF Gold Cup'i alagrupimängus Mehhiko jalgpallikoondise vastu. Selle mängu Brasiilia kaotas 0:1. Ent juba teises mängus Hondurase jalgpallikoondise vastu lõi Maicon 16. minutil avavärava ja Brasiilia võitis 2:1. See jäi Maiconi ainsaks väravaks sel turniiril. Finaalis kaotas Brasiilia Mehhikole taas 0:1. Maicon mängis kaasa kõigis Brasiilia kohtumistes ja arvati turniiri sümboolsesse koondisse.
2004. aasta Copa Américal mängis Maicon kaasa kõik viis kohtumist, löömata küll ühtki väravat. Brasiilia tuli Lõuna-Ameerika meistriks.
2005. aasta FIFA konföderatsioonide karikaturniiril osales Maicon viiest kohtumisest kahes viimases: poolfinaalis, kus võideti Saksamaa jalgpallikoondis 3:2, ja finaalis, kui võideti Argentina jalgpallikoondis 4:1.
2006. aasta MM-ile Maiconit ei valitud. Tema positsioonil esines Cicinho. Kuid pärast Cafu loobumist spordist ja Dunga määramist Brasiilia uueks peatreeneriks sai Maicon koha koondises tagasi.
2007. aastal tuli Maicon Brasiiliaga taas Lõuna-Ameerika meistriks, osaledes 5 kohtumises 6-st. Ta lõi ühe värava: poolfinaalis Uruguay jalgpallikoondise vastu 13. minutil seisuks 1:0.
2009. aasta FIFA konföderatsioonide karikaturniiril osales Maicon neljas mängul viiest. Ta lõi USA jalgpallikoondisele 62. minutil värava seisuks 3:0 ja selle tulemusega see mäng ka lõppes. Maicon valiti selle kohtumise parimaks mängijaks.
12. augustil 2009 mängis Maicon Tallinnas Eesti jalgpallikoondise vastu. Brasiilia võitis 1:0.
Tema viimaseks suurturniiriks jäid 2014. aasta maailmameistrivõistlused. Maicon pidas Brasiilia koondises aastatel 2003–2014 kokku 76 kohtumist ja lõi 7 väravat.
Isiklikku.
Maicon on 186 cm pikk.